Dôvodová správa

A. Všeobecná časť
 
	V súvislosti s tým, že Chorvátska republika sa 1. júla 2013 stane riadnym členským štátom Európskej únie, je potrebné pristúpiť k aktualizácii nariadenia vlády Slovenskej republiky č. 716/2002 Z. z., ktorým sa vydáva zoznam bezpečných tretích krajín a bezpečných krajín pôvodu v znení neskorších predpisov. 

	Navrhuje sa vypustiť zo zoznamu bezpečných krajín pôvodu Chorvátsku republiku, vzhľadom na skutočnosť, že v zmysle Protokolu (č. 24) o azyle pre štátnych príslušníkov členských štátov Európskej únie, ktorý je pripojený k Zmluve o Európskej únii a k Zmluve o fungovaní Európskej únie, sa členské štáty Európskej únie navzájom považujú za bezpečné krajiny pôvodu.

Návrh na doplnenie Čiernej Hory do zoznamu bezpečných krajín pôvodu vychádza                        z vnútropolitickej situácie a úrovne ochrany a zabezpečenia dodržiavania ľudských práv v tomto  štáte, keďže spĺňa kritériá podľa § 2 písm. l) zákona č. 480/2002 Z. z. o azyle a o zmene a doplnení niektorých zákonov v znení zákona č. 692/2006 Z. z. Tento štát je okrem Dohovoru o právnom postavení utečencov (Ženeva, 1951) a Protokolu týkajúceho                  sa právneho postavenia utečenca (New York, 1967) viazaný aj ďalšími medzinárodnými dokumentmi, ako sú napr. Dohovor proti mučeniu a inému krutému, neľudskému alebo ponižujúcemu zaobchádzaniu alebo trestaniu (New York, 1984), Medzinárodný pakt o občianskych a politických právach (New York, 1966), Dohovor o právach dieťaťa           (New York, 1989), Dohovor o ochrane ľudských práv a základných slobôd (Rím, 1950), atď. 
	
Návrh nariadenia vlády nebude mať vplyv na rozpočet verejnej správy, sociálne vplyvy, vplyvy na podnikateľské prostredie, životné prostredie a informatizáciu spoločnosti.
 
Návrh nariadenia vlády je v súlade s Ústavou Slovenskej republiky, ústavnými zákonmi, zákonmi a medzinárodnými zmluvami, ktorými je Slovenská republika viazaná a s právom Európskych spoločenstiev a právom Európskej únie.

B. Osobitná časť

K čl. I 

K bodu 1
Navrhuje sa zo zoznamu bezpečných krajín pôvodu vypustiť Chorvátsku republiku, ktorá bude od 1. júla 2013 riadnym členským štátom Európskej únie, a to vzhľadom na Protokol (č. 24) o azyle pre štátnych príslušníkov členských štátov Európskej únie, ktorý je pripojený k Zmluve o Európskej únii a k Zmluve o fungovaní Európskej únie. 
V súvislosti s vnútropolitickou situáciou a dodržiavaním ochrany ľudských práv sa  navrhuje doplniť do zoznamu bezpečných krajín pôvodu Čiernu Horu, nakoľko tento štát spĺňa kritériá podľa § 2 písm. l) zákona č. 480/2002 Z. z. o azyle a o zmene a doplnení niektorých zákonov v znení zákona č. 692/2006 Z. z.

K bodu 2
 	Ide o legislatívno-technickú zmenu.

K bodu 3
	Ide o legislatívno-technickú zmenu.

K čl. II 
 Navrhuje sa, aby toto nariadenie vlády nadobudlo účinnosť 15. júla 2013.